বাণী রায় কবিতা মিলনসাগর Bani Roy Poetry MILANSAGAR
কবি বাণী রায় – অবিভক্ত বাংলার পাবনা জেলার পেঁচাখোলায় জন্মগ্রহণ করেন। পিতা পূর্ণচন্দ্র রায় ও
মাতা সাহিত্যিক গিরিবালা দেবী।
কবি কলকাতার ব্রাহ্ম বালিকা শিক্ষালয় থেকে ১৯৩২ সালে ২০ টাকা বৃত্তি নিয়ে ম্যাট্রিক পাশ করেন।
এরপর কলকাতার আশুতোষ কলেজ থেকে ১৯৩৬ সালে, আই.এ. পাশ করেন ইংরেজী অনার্স নিয়ে। ১৯৩৯
সালে তিনি কলকাতা বিশ্ববিদ্যালয় থেকে এম.এ. পাশ করেন।
কর্মজীবন শুরু করেন সরকারী প্রচার বিভাগের চাকরি দিয়ে। পরে তিনি ইংরেজী সাহিত্যে অধ্যাপনা করেন
চারুচন্দ্র কলেজ ও মুরলীধর কলেজে।
ছাত্রী থাকাকালীনই তাঁর লেখা, কয়েকটি পত্র-পত্রিকায় প্রকাশিত হয়। তাঁর “প্রেম” উপন্যাসটি তিনি আই.এ.
পড়তে পড়তেই লিখতে শুরু করেছিলেন এবং ১৯৪১ সাল নাগাদ শেষ করেছিলেন। ১৯৪২ সালে, কবি
সজনীকান্ত দাসের সম্পাদনায়, “শনিবারের চিঠি” পত্রিকায় “প্রেম” এর কিছু অংশ প্রকাশিত হলে আলোড়ন
সৃষ্টি হয়। তাঁর জুপিটার কাব্যগ্রন্থটি বহুবছর দিল্লী বিশ্ববিদ্যালয়ের কলেজপাঠ্যের তালিকাভুক্ত ছিল।
তিনি একাধারে কবি ও ঔপন্যাসিক ছিলেন। সাহিত্যিক হিসেবে তিনি খ্যাতিলাভ করেন। ১৯৪৩ সালে
প্রকাশিত হয় তাঁর কাব্যগ্রন্থ “জুপিটার”। তাঁর উপন্যাসের মধ্যে রয়েছে “প্রেম” (১৯৪১), “সপ্তসাগর” (১৯৫০),
“শ্রীলতা ও শম্পা” (১৯৫৩), “জনারণ্যে একমুখ”, “কণে দেখা আলো”, “চক্ষে আমার তৃষ্ণা” প্রভৃতি। ১৯৬২
সালে “মধুজীবনের নূতন ব্যাখ্যা” নামে একটি সমালোচনা গ্রন্থও তিনি রচনা করেন। ৫০এর দশকে তাঁর গল্প
“হাসি কান্নার দিন” “মৌচাক” পত্রিকায় ধারাবাহিক ভাবে বার হয়। “চক্রবক্র” তাঁর একটি রম্যরচনা। তাঁর
রচিত নাটক “একটি মেয়ে জন্ম নিল” ।
তাঁর রচিত অন্যান্য গ্রন্থের মধ্যে রয়েছে “পুনরাবৃত্তি”, “প্রেমের যৎকিঞ্চিৎ”, “তণিমাজাতক”, “নিঃসঙ্গ বিহঙ্গ”,
“সকাল সন্ধ্যা রাত্রি”, “প্রেমের দেবতা”, “আগুনের দিন”, “কবি চতুষ্টয়ী” প্রভৃতি।
তিনি কবি গিরিজাকুমার বসু সম্পাদিত দীপালী পত্রিকার “নারী লোক” বিভাগের পরিচালিকাও ছিলেন।
আমরা মিলনসাগরে  কবি বাণী রায়ের কবিতা তুলে আগামী প্রজন্মের কাছে পৌঁছে দিতে পারলে আমাদের
এই প্রচেষ্টা সার্থক বলে মনে করবো।
উত্স – শিশিরকুমার দাশ, সংসদ বাংলা সাহিত্য সঙ্গী, ২০০৩।
.             অঞ্জলি বসু সম্পাদিত, সংসদ বাঙালি চরিতাভিধান, দ্বিতীয় খণ্ড, ১৯৯৬।
কবি বাণী রায়ের মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ - ০৭.০৭.২০১৩
তিনটি নতুন কবিতা এবং কবির ছবি সহ পাতার পরিবর্ধিত সংস্করণ - ০৭.০৯.২০১৬
...